ทดสอบแรงขาย
*การแกว่งตัวไปมาของดัชนีในเที่ยวนี้ทำให้รู้ว่า ยังมีคนต้องการซื้อหุ้นเยอะพอสมควร แต่อีกส่วนหนึ่งก็มีคนต้องการขายหุ้นเยอะเหมือนกัน พร้อมกันนั้นก็มีคนชะลอซื้อหุ้นเป็นจำนวนไม่ใช่น้อย ส่งผลให้มูลค่าการซื้อขายเบาบางลงอย่างเห็นได้ชัด พร้อมกับเกิดปรากฏการณ์โยกหุ้นตัวเดิมขึ้นมาเล่นตลอดเวลา “โมนิก้า” มองเป็นเกมหุ้นของพวกกองทุนตัวแสบที่นักเล่นต้องจับไต๋ให้ทัน เพื่อเพิ่มโอกาสในการลงทุนในรอบนี้ไงล่ะคะ
28 พ.ย. 2560

เจาะกระดาน : โมนิก้าและทีมงาน
*การแกว่งตัวไปมาของดัชนีในเที่ยวนี้ทำให้รู้ว่า ยังมีคนต้องการซื้อหุ้นเยอะพอสมควร แต่อีกส่วนหนึ่งก็มีคนต้องการขายหุ้นเยอะเหมือนกัน พร้อมกันนั้นก็มีคนชะลอซื้อหุ้นเป็นจำนวนไม่ใช่น้อย ส่งผลให้มูลค่าการซื้อขายเบาบางลงอย่างเห็นได้ชัด พร้อมกับเกิดปรากฏการณ์โยกหุ้นตัวเดิมขึ้นมาเล่นตลอดเวลา “โมนิก้า” มองเป็นเกมหุ้นของพวกกองทุนตัวแสบที่นักเล่นต้องจับไต๋ให้ทัน เพื่อเพิ่มโอกาสในการลงทุนในรอบนี้ไงล่ะคะ
*วันนี้ถึงกล้าบอกได้ทันทีว่า ถ้าคิดจะเล่นหุ้นใหญ่ ต้องจับตาดูท่าทีของกองทุน..ถ้าคิดจะเล่นหุ้นเล็ก ต้องจับตาดูท่าทีของรายใหญ่ ซึ่งแต่ละรูปแบบก็มี “ข้อดี ข้อเสีย” แตกต่างกันอย่างชัดเจน จึงต้องเข้าใจรูปแบบการเล่นในแต่ละวันออกไปในโทนไหน หลังแรงเทขายจากฝรั่งตาน้ำข้าวไม่ได้มีพิษสงร้ายแรงเหมือนเมื่อก่อน แต่ยังมีอิทธิพลทำให้ดัชนีม้วนตัวไปมานะจะบอกให้
*ด้วยเหตุนี้ “โมนิก้า” ถึงอยากให้แฟนคลับมองการทรุดตัวลงแรงบ้าง ลงเบาบ้าง หรือถีบตัวขึ้นได้ในบางวัน แต่ภาพใหญ่ยังเป็นลักษณะประคองตัว โดยวานนี้ยืนปิดที่ 1,695.67 จุด ลบไป 0.17 จุด ด้วยมูลค่า 4.65 หมื่นล้านบาท พร้อมกับพยายามขึ้นไปยืนเหนือ 1,700 จุดอีกรอบนั้น เดี๊ยนมองเป็นข้อมูลที่สะท้อนถึงการแกว่งตัวในลักษณะ side way เป็นการชั่วคราว ก่อนจะเลือกทางเดินใหม่ระหว่าง “ขึ้น” กับ “ลง” และภาพดังกล่าวจะชัดเจนขึ้นไปอีกในสัปดาห์นี้เจ้าค่ะ
*เหมือนกับในรายของ AOT ทุกคนรู้..อับดุลรู้..น้องโมรู้ นี่คือหุ้นเสือนอนกิน ตัวเลขกำไรเพิ่มขึ้นอย่างต่อเนื่องทุกปี ราคาหุ้นก็ควรเพิ่มขึ้นตามไปด้วย วานนี้ถึงเห็นหุ้นไต่ระดับขึ้นอีกครั้ง ก่อนจะลงเอยด้วยการปิดที่ 58.50 บาท บวกไป 0.50 บาท ด้วยมูลค่าการซื้อขาย 834 ล้านบาท ก็ยังเป็นระดับที่น้อยเกินไปเมื่อเทียบกับแวลูที่โบรกเกอร์ให้ไว้ในระดับ 65 บาทนะจ๊ะ
*ส่วนในรายของ SAWAD กระชากขึ้นอย่างร้อนแรง ก่อนจะมาปิดที่ 61 บาท บวกไป 3.25 บาท หรือขึ้นไป 5.60% ด้วยมูลค่า  760 ล้านบาท ซึ่งเป็นการถีบตัวขึ้นครั้งแรกในรอบ 2 สัปดาห์ ทั้งที่ทิศทางของหุ้นยังอยู่ในลักษณะ sideway down “โมนิก้า” ถือเป็นเกมที่เล่นได้แค่สั้นๆ และมองยอดบนได้แค่ระดับ 64 บาท วันนี้ถึงต้องถามใจบรรดานักเล่นว่า วันนี้กล้าลุยต่อไหมเอ่ย!
*เหมือนกับการทะยานขึ้นของ IVL จนล่าสุดขึ้นมายืนอยู่ที่ระดับ 48.25  บาท บวกไป 1.25 บาท หรือขึ้นไป 2.70% ด้วยมูลค่า 1.75 พันล้านบาท พร้อมกับปรากฏรูปแบบ v-shape อย่างเต็มตัว บวกกับหุ้นวิ่งขึ้นมาอยู่ตรงปลายของตัววี “โมนิก้า” ตีความได้แค่ 2 อย่างคือ “จบรอบ” กับ “ไปต่อ” โดยตัวแปรที่จะเป็นตัวชี้ขาดอยู่ที่นักลงทุนสถาบันยังเข้าเล่นต่อไหม?..จริงเท็จอย่างไร วันนี้รู้ผลเจ้าค่ะ
*เช่นเดียวกับหุ้น FTE “โมนิก้า” มองเป็นเรื่องจังหวะที่เวียนมาบรรจบ หุ้นถึงพุ่งกระฉูดอย่างร้อนแรงอีกครั้ง และดูเหมือนจะพกความมั่นใจมาเต็มกระเป๋า จึงพยายามเดินหน้าเพื่อทำ new high แต่ดูเหมือนองค์ประกอบรอบด้านจะไม่เป็นใจ หุ้นถึงยืนปิดได้แค่ 3.68 บาท บวกไป 0.10 บาท หรือขึ้นไป 2.80% ด้วยมูลค่า 100 ล้านบาท มันเป็นเกมที่แมงเม่าต้องกำหนดโฟกัสให้ชัดเจนนะคะ
*ส่วนในรายของดาวเด่นอย่างเช่นหุ้น BEAUTY เดินหน้าทำกำไรอย่างแข็งแกร่งได้ทุกไตรมาสแบบนี้กระมัง หุ้นถึงเด้งเบาๆ ขึ้นมายืนอยู่ที่ 20.60 บาท บวกไป 0.20 บาท ด้วยมูลค่า 700 ล้านบาท “โมนิก้า” ถือเป็นช็อตต่อเนื่องที่น่าจะเล่นกันได้อีกพักใหญ่ๆ บวกกับเซียนหุ้นยังเคาะขวาเบาๆ กันไม่เลิกสักที จึงเชื่อว่า หุ้นจะไต่ระดับขึ้นไปอีก แม้จะถูกดักเทขายเป็นระยะ แต่ภาพใหญ่ยังดูดีนะจะบอกให้
*ส่วนรายที่ควรจะสู้สุดตัว “โมนิก้า” ขอพุ่งเป้าไปที่ TMB พยายามไต่ระดับขึ้นอย่างช้าๆ ด้วยแรงซื้อสะสมที่มีเข้ามาเป็นจำนวนมาก จนหุ้นวิ่งขึ้นมาปิดที่ 2.84 บาท บวกไป 0.04 บาท ด้วยมูลค่า 365 ล้านบาท มันเป็นจังหวะที่ต้องตามไปดูเหมือนเดิมทุกครั้ง หลังหุ้นมีเป้าหมายไว้พุ่งชนที่บริเวณ 3 บาทแบบนี้ วันนี้จึงต้องลุ้นกันตัวโก่ง เพื่อพลิกแนวต้านกลายเป็นแนวรับนะซี
*ตบท้ายด้วยควันหลงจากเรื่องฉาวๆคาวๆ วานนี้ “โมนิก้า” ขอเกาะติดเรื่องของหุ้นในโลกแห่งความฝันอย่าง DCORP เพราะจากข้อสังเกตก่อนหน้านี้ว่า สิทธิถ่ายทอดสดมันเอามาแบ่งสัดส่วนกันได้จริงหรือไม่? มันทำให้เดี๊ยนผู้เป็นสาวเซนซิทีฟทางอารมณ์ยิ่งรู้สึกเสียววาบทุกครั้งเมื่อนึกถึง แต่! ที่ว่าเสียวน่ะ…มันเป็นความรู้สึกเสียวแทนบรรดาสาวก(หรือเหยื่อ)ที่พากันเข้าไปตะลุมบอนเก็บหุ้นตัวนี้ขึ้นมาอาจต้องเจอะเจอกับสิ่งไม่คาดฝันอีกคำรบหนึ่งนะคะ
*วันนี้ “โมนิก้า” คงยังไม่ขอพูดอะไรมาก..เดี๋ยว “เฮีย” จะหาว่าหนูชอบเผือก แต่จริงๆแล้วไม่ใช่อะไรหรอก!…พื้นที่ผืนน้อยแห่งนี้ดันมาหมดลงเสียก่อน! ยังไงติดตามกันใหม่วันพรุ่งนี้ เดี๊ยนจะมาอธิบายให้ฟังค่ะว่าที่เขาชอบพูดกันว่า Too Good to Be True มันเป็นเช่นไร.. รักนะ จุ๊บ จุ๊บ